Dani zahvalnosti za plodove zemlje

OŠ Nedelišće ove se godine na poseban način uključila u obilježavanje dana zahvalnosti za plodove zemlje. U subotu 10. listopada manifestacija se održala u prostorima Sport Hub-a u Nedelišću. 
Naša škola imala je svoj štand koji je kao i uvijek bio lijepo uređen i prepoznatljiv, a svojim sigurnim nastupom predstavila nas je Zola Treska, učenica 7.c razreda. Svim dobronamjernicima nudili smo ukusne kolače i slane delicije koju su plod truda naših vrijednih mama i baka. Možda nam je s obzirom na trenutnu i aktualnu situaciju u zemlji sve više potrebna svjesnost o tome koliko je važno čuvati zemlju koja nas hrani od svakog onečišćenja. 
A po čemu je naš štand bio poseban? Ove su se godine, po prvi puta, uz učiteljice i učitelje koji su i ove godine pokazali dobru volju da sudjeluju u manifestaciji, uključili i volonteri naše škole. Učenici su to koji su dio Volonterske grupe osnovane na početku školske godine. Pomogli su nositi stvari do štanda, slagati ih, spremali slatke zalogaje u kutije onima koji su se htjeli poslužiti s našeg stola. 
No, oni su, uz hranu, prolaznicima nudili i puno više. Ponudili su svoj osmijeh i toplu volju jer nisu pomagali jer su morali već zato što su htjeli. Zato i mi odrasli učimo od njih jer svijet postaje bolje mjesto, a zemlja slobodnije diše kad zna da će ovi mali pomoćnici izrasti u dobre ljude koji su spremni pomoći bez naknadne, a samo zbog dobrog srca. Svi smo zapravo na kraju bili nagrađeni ponekim slatkim ili slanim zalogajem, ali i odličnom radnom, ali i vedrom atmosferom koja je vladala u našoj maloj velikoj skupini. Bila je to dobra radna subota, plaćena suradnjom i druženjem malih velikih ljudi.
					Željka Pavlic

